REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/267-16

15. novembar 2016. godine

B e o g r a d

 Z A P I S N I K

 ŠESTE SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 14. NOVEMBRA 2016. GODINE

Sednica je počela u 12,10 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Žarko Bogatinović, Milija Miletić, Radovan Jančić, Velimir Stanojević, Arpad Fremond, Danijela Stojadinović, Miroslav Aleksić, Goran Ješić, mr Marko Milenković, prof. dr Miladin Ševarlić i Nenad Božić, kao i Zvonimir Đokić (zamenik Jasmine Obradović) i Radoslav Cokić (zamenik Marka Gavrilovića), zamenici članova Odbora.

Sednici nisu prisustvovali članovi Odbora: Jasmina Obradović, Tijana Davidovac, Marko Gavrilović i Nada Lazić.

Sednici je prisustvovao predstavnik Ministarstva poljoprivrede i zaštite životne sredine Željko Radošević, državni sekretar, kao i predstavnici sredstava javnog informisanja.

Jednoglasno je usvojen sledeći

 D n e v n i r e d

1. Razmatranje Informacije o radu Ministarstva poljoprivrede i zaštite životne sredine u delu poljoprivrede, za period od 1. jula do 30. septembra 2016. godine;
2. Razno.

Pre prelaska na razmatranje prve tačke dnevnog reda usvojeni su zapisnici treće, četvrte i pete sednice Odbora, koje su održane 25. jula, 15. i 30. septembra 2016. godine, u tekstu u kome su i predloženi. (11 za ).

Prva tačka dnevnog reda - **Razmatranje Informacije o radu Ministarstva poljoprivrede i zaštite životne sredine u delu poljoprivrede, za period od 1. jula do 30. septembra 2016. godine;**

 U uvodnim napomenama, Željko Radošević izvestio je Odbor o radu Ministarstva poljoprivrede i zaštite životne sredine u delu poljoprivrede, za period od 1. jula do 30. septembra 2016. godine. Po njegovim rečima, Informacija sadrži veliki broj tabela i grafikona, i u najkraćim crtama sadrži sve aktivnosti Ministarstva u periodu od 1. jula do 30. septembra 2016. godine. Takođe, državni sekretar zahvalio se svim članovima Odbora na aktivnoj komunikaciji i podršci i poručio da će sve zatražene informacije biti dostupne i u pisanoj formi.

Marijan Rističević zatražio je da sledeći izveštaj obuhvati sve u vezi Godišnjih programa zaštite, uređenja i korišćenja poljoprivrednog zemljišta koji su usvojeni i koliko je parcela ušlo u novi sistem, zahvaljujući novom Zakonu o poljoprivrednom zemljištu, koliko je novca prikupljeno i ko je ubirao prihode prethodnih godina. Takođe, zatražio je informaciju i da li je neko od investitora koristio pravo prvenstva zakupa u periodu od juna do septembra tekuće godine (i ubuduće ako ga bude) i kakav je stav lokalnih samouprava povodom tih investicija. Zatim, koje su opštine donele odluku o prodaji poljoprivrednog zemljišta u državnoj svojini malim poljoprivrednim gazdinstvima i da li je došlo do otuđenja zemljišta. Zatražio je i da se usvoje planski dokumenti Zakona o bezbednosti hrane u saradnji sa Ministarstvom zdravlja.

U diskusiji su učestvovali narodni poslanici: Marijan Rističević, Goran Ješić, Miroslav Aleksić, Nenad Božić, Veroljub Matić, Milija Miletić, Danijela Stojadinović i prof. dr Miladin Ševarlić, koji su postavljali pitanja i zatražili odgovore u najkraćem roku.

Odbor je većinom glasova (9 za, 1 uzdržan), a na osnovu člana 229. stav 4. Poslovnika Narodne skupštine zaključio da podnese Narodnoj skupštini sledeći

 I z v e š t a j

 Saglasno članu 229. Poslovnika Narodne skupštine, Odbor za poljoprivredu, šumarstvo i vodoprivredu razmotrio je Informaciju o radu Ministarstva poljoprivrede i zaštite životne sredine u delu poljoprivrede, za period od 1. jula do 30. septembra 2016. godine i odlučio da je prihvati.

Druga tačka dnevnog reda – **Razno**

 Odbor je jednoglasno, doneo sledeći

 Z a k lj u č a k

 I

Odbor preporučuje da se po pitanju vakcinacije na bolest plavog jezika, koja je izvršena početkom novembra prošle godine, ispita odgovornost zbog neblagovremene vakcinacije, a zbog imuniteta koji traje samo sedam meseci i bespotrebne, jer prethodno nije izvršen monitoring (ispitivanje komaraca iz roda kulikoida, utvrđivanje soja itd).

 II

 Odbor preporučuje da se obezbede sredstva i način finansiranja vakcinacije koja će biti blagovremena i efikasna za narednu godinu.

 III

Odbor je odlučio da se obezbedi termin i tehnički uslovi za održavanje sednice posvećene problemima u zadrugarstvu.

Pošto drugih pitanja i predloga nije bilo, sednica je zaključena u 13,55 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević